വൃദ്ധന്റെ മൃതദേഹം ദിവസങ്ങളോളം ഫ്രിഡ്ജില് സൂക്ഷിച്ച് ചെറുമകന് സംസ്കാരത്തിന് പണമില്ലാത്തതിനാലെന്ന് മൊഴി ഹൈദരാബാദ്: 90കാരനായ വൃദ്ധന്റെ മൃതദേഹം ദിവസങ്ങളോളം ചെറുമകന് സൂക്ഷിച്ചത് ഫ്രിഡ്ജില്. തെലങ്കാനയിലാണ് സംഭവം. റിട്ടയേഡ് കോളേജ് അധ്യാപകനായ ബാലയ്യയുടെ മൃതദേഹമാണ് ചെറുമകന് നിഖില് ഇവര് താമസിച്ചിരുന്ന വീട്ടിലെ ഫ്രിഡ്ജില് സൂക്ഷിച്ചത്. സംസ്കാരം നടത്താന് പണമില്ലാത്തതിനാലാണ് മൃതദേഹം ഫ്രിഡ്ജില് സൂക്ഷിച്ചതെന്ന് നിഖില് പൊലീസിനോട് പറഞ്ഞു. വീട്ടില് ഇവര് രണ്ടു പേരും മാത്രമായിരുന്നു താമസം. വരുമാനം ഒന്നുമില്ലാതിരുന്ന നിഖില് മുത്തച്ഛനു ലഭിച്ചിരുന്ന പെന്ഷന് തുക കൊണ്ടായിരുന്നു ചിലവുകള് നടത്തിയിരുന്നത്. മുത്തച്ഛന്റെ മരണശേഷവും പെന്ഷന് ലഭിക്കുന്നതിനു മരണവിവരം മറ്റുള്ളവരില് നിന്ന ഒളിപ്പിക്കാന് വേണ്ടി ചെയ്തതാകാനും സാധ്യതയുണ്ടെന്ന് പൊലീസ് പറഞ്ഞു. കിടപ്പിലായിരുന്ന മുത്തച്ഛന് മൂന്ന് ദിവസങ്ങള്ക്കു മുമ്ബാണ് മരിച്ചതെന്ന് നിഖില് പറഞ്ഞു. മരണശേഷം ഒരു ബെഡ്ഷീറ്റില് പൊതിഞ്ഞ് മൃതദേഹം ഫ്രിഡ്ജില് വയ്ക്കുകയായിരുന്നു. ദുര്ഗന്ധം വമിക്കാന് തുടങ്ങിയതിനെ തുടര്ന്ന് അയല്വാസികള് കാര്യം തിരക്കിയപ്പോള് എലി ചത്തു കിടക്കുന്നെന്നാണ് നിഖില് പറഞ്ഞത്. പിന്നീട് അയല്ക്കാര് പൊലീസില് അറിയിക്കുകയായിരുന്നു.